Weduwee op Vrystaat-plaas gemartel, verkragArgieffoto: Reint Dykema ŉ 58-jarige weduwee van die Vrystaat is Sondagmiddag op haar plaas naby Harrismith aangeval, gemartel en vermoedelik verkrag. Sers. Mmako Mophiring, provinsiale polisiewoordvoerder, het Maandag aan Maroela Media gesê die aanval het tussen 16:00 en 17:00 plaasgevind. “Twee onbekende mans het die vrou by haar huis ingewag. Hulle het haar oorval toe sy teruggekeer het nadat sy sake op Bethlehem gaan doen het,” het Mophiring gesê. Die verdagtes het die vrou, wat glo alleen op die plaas woon, in die huis in gedwing waar hulle haar met kledingstukke vasgebind het. “Hulle het haar verskeie kere met ŉ mes gesteek en met ŉ warm strykyster gebrand en aangedring op geld. Sy het vir hulle gesê sy het nie baie geld nie, net dit wat sy by haar gehad het.” Die mans het haar glo ook verkrag voordat hulle met die vrou se wit Mahindra-bakkie gevlug het. Hulle het die geld wat sy by haar gehad het en ŉ selfoon gesteel. Sy kon haarself ná die aanval loskry en het hulp ontbied. Chris Botha, woordvoerder van Netcare 911, het gesê die vrou het ernstige beserings opgedoen en is vir steek- en brandwonde behandel. “Sy is na ŉ privaathospitaal op Ladysmith geneem vir verdere behandeling,” het Botha aan Maroela Media gesê. Mophiring het gesê niemand is nog in verband met die voorval in hegtenis geneem nie en die slagoffer se voertuig is ook nog nie gevind nie. “Ons doen ŉ beroep op die publiek wat ŉ verdagte wit Mahindra-bakkie met Vrystaat-nommerplate sien, om hul naaste polisiestasie te bel. Ons kan ongelukkig nie die bakkie se nommerplaat bekend maak nie, om die slagoffer se identiteit te beskerm.” Die Harrismith-polisie ondersoek ŉ saak van poging tot moord, huisroof en verkragting. Mense met meer inligting oor die voorval, kan die stasie by 058 624 1000 bel.